Traficul vine din modul în care s-a construit 20 de ani în București, a declarat primarul general Nicușor Dan, vineri, pe B1 TV, la "Politica Zilei" cu Ioana Constantin, în contextul disputei cu primarul Sectorului 3, Robert Negoiță.
Întrebat despre afirmațiile făcute de primarul Sectorului 3, Nicușor Dan a spus: "În primul rând, traficul vine din modul în care s-a construit 20 de ani în București – și domnul Negoiță aici e campion, la construcții pe zone verzi, construcții înghesuite, PUZ Sector 3, blocuri de 10 etaje pe străzi de 7 metri. Acolo trebuie să ne uităm dacă vrem să vedem unde e sursa traficului".
"Acum el spune că dacă face un pasaj și lărgește o stradă se rezolvă problema traficului. Nu e adevărat, dar problema nu e asta. Problema e că acolo unde vrea el să facă investițiile astea noi avem deja niște investiții de termoficare, adică am schimbat sau suntem în curs de a schimba conducte de termoficare, și, fiind bani europeni, există o lege și contractul nostru de finanțare cu Comisia Europeană, care spune că, după ce ai acceptat banii ca să faci o investiție, n-ai voie să mai lucrezi acolo cinci ani. Asta e hârtia pe care eu am trimis-o", a continuat primarul general.
Întrebat dacă se teme de plângerea pe care i-a făcut-o primarul Sectorului 3, primarul general a spus: "Nu, nu, dimpotrivă. Una din locațiile pe care face așa-zisa plângere penală, pe una din locațiile alea, Poliția noastră Locală i-a făcut lui plângere penală pentru că acolo nu avea în administrare și s-a apucat să mute stâlpi, să facă investiții, deci să cheltuie banul public undeva unde n-avea dreptul să intervină".